કચ્છના ભૂજ શહેરથી ૮૦ કિમી દૂર છારીઢંઢના છીછરા પાણીમાં ફલેમિંગો સહિત ઘણીં પ્રજાતિના વિદેશી પક્ષીઓનું આગમન થઇ ચૂક્યું છે. જાણકારોના મતે, છીછરા પાણીના બેટમાં ખોરાક સરળતાથી ઉપલબ્ધ થાય છે તે જોતાં ફલેમિંગો સહિતના વિદેશી પક્ષીઓ અહીં ઉતરી પડે છે. આગામી દિવસો હજુયે પક્ષીઓની સંખ્યા વધે તેવી સંભાવના છે. ઓક્ટોબરના પ્રથમ સપ્તાહથી વિદેશી પક્ષીઓનું આગમન ગુજરાતમાં થઇ ચૂક્યું છે ત્યારે આ પક્ષીઓમાં ફલેમિંગો ઉપરાંત પેલિકન, ગ્રે હાઇપોકોલિસ, કાલબિલ્ટન, પેઇન્ટેડ સ્ટ્રોક, ગે હેરોન સહિતના વિવિધ પ્રજાતિના પક્ષીઓનો સમાવેશ થાય છે.